Bertel Haarder (V), 2007-01-12:
Jeg synes også, at der er grund til at være lidt højstemt ved behandlingen af dette forslag.
Jeg kan huske, hvordan jeg arbejdede med sagen for mere end 15 år siden og kom med et oplæg til et adgangsnævn.
Så kom jeg med et nyt forslag, som jeg tror hed kvalifikationsnævn.
Det var så blevet så slapt, at det blev droppet, fordi det var for slapt.
Nu står vi så her 15 år senere med et lovforslag og med en bred politisk enighed om, at vi skal gøre noget mere for realkompetencevurdering.
Det er jeg rigtig glad for.
Det signal, som her er sendt fra samtlige partier, håber jeg, at man hører ude på de uddannelsessteder, hvor man skal foretage vurderingerne, for nu gælder det om at lægge den institutionelle protektionisme væk, altså at glemme den forestilling, som præger nogle i uddannelsessektoren, om, at det kun er det, man har lært i netop den uddannelse, som rigtig er noget værd, og vil man ind og have det eksamensbevis, skal man begynde forfra og tage alle fag, således som der står i den kongelige anordning, eller hvor det nu står.
Det er det, vi skal væk fra.
Nu behøver man ikke have haft nøjagtig de samme fag, men man skal have haft nogle fag på samme niveau, som kan være lige så vigtige.
Det er det, der nu gælder.
Det lyder så selvfølgeligt, men det er ikke almindelig praksis i Danmark i dag, og det skal vi have det til at blive.
Det er derfor, at den brede, den enstemmige opbakning til tankegangen er så vigtig at slå fast.
Det er en lang stribe love, der foreslås ændret med forslaget her, og det er en lang række elementer, vi taler om.
Der foreslås indført individuel kompetenceafklaring i forbindelse med arbejdsmarkedsuddannelser, adgang til individuel kompetencevurdering i videregående uddannelser, mulighed for udstedelse af uddannelsesbevis alene på grund af realkompetencevurdering, dokumentation for anerkendelse af ansøgers kompetence i tilfælde, hvor der ikke kan udstedes uddannelsesbevis, en ordning for adgang til realkompetencevurdering uden optagelse alene med henblik på udtagelse af kompetencebevis – det er ret dramatisk, det er virkelig nyt – og en synliggørelse af de eksisterende ordninger for vurdering af forudsætninger/kvalifi kationer ved optagelse på forberedende voksenundervisning samt klageadgang på visse uddannelsesområder, som har været omtalt.
Det er ganske omfattende, og det bliver kun historisk, hvis det følges op, og jeg vil gerne give tilsagn om, at vi i ministeriet vil være meget opmærksomme på, om dette her nu bliver til noget.
Om der kommer tilstrækkelig mange klager?
Ja, jeg sagde, om der kommer tilstrækkelig mange klager, for der er alt for få i det danske uddannelsesvæsen, der klager over manglende merit.
Jeg ville ønske, at langt flere ville klage.
Hvis der ikke er nok, der klager, må vi gøre noget ved det.
Så må vi blive bedre til at orientere om, at man ikke skal finde sig i at blive afvist, hvis man kommer og vil have en realkompetencevurdering og gerne vil have rabat i forbindelse med et uddannelsesskift eller en uddannelse, som man gerne vil have, selv om man er lidt oppe i årene.
Jeg har i mine højskolelærerperioder været ude for de typer, vi taler om her.
Det kan være nogle, som måske kun har folkeskolebaggrund, men som har lavet alt muligt andet og måske endda sat et par børn i verden, og så kommer de og vil gerne i gang med en uddannelse, og så skal de begynde forfra med 2 år på hf osv. osv., og det er fuldstændig urimeligt.
Og man skal kunne få vurderet kvalifikationer, som man har fået uden at blive undervist, og dem skal man kunne få godskrevet.
Jeg siger ikke, at det er let, men nu skal vi altså i gang med det, så en rigtig varm tak for den enstemmige opfordring.
Den forpligter mig og ministeriet til nu også at gøre noget ved det og holde øje med, om klager bliver ordentlig behandlet, og om der kommer nok klager, for det sidste er jeg bange for at der ikke gør.